Januar 2023

Uddannelsesprogram for introduktionsstilling i Patologisk anatomi og cytologi i Region Øst

*Patologiafdelingen, Hvidovre Hospital*

**Introduktion**

Patologisk anatomi og cytologi er et diagnostisk speciale, der betjener hospitalsafdelinger, praktiserende læger og myndigheder med diagnoser baseret på morfologiske forandringer i organer, væv og/eller celler. Diagnoserne stilles ud fra makroskopi- og konventionelle lysmikroskopiundersøgelser ofte suppleret med specielle teknikker som fx immunhisto-/cytokemi. I stigende omfang er teknikker, der omfatter molekylærbiologiske og genetiske forhold, blevet nødvendige i det diagnostiske arbejde, hvorfor den optimale diagnostiske kvalitet i mange tilfælde er afhængig af samarbejde med klinikere. Specialet er ofte involveret tidligt i patientforløbet i form af frysesnitsundersøgelse peroperativt eller hurtige diagnoser på vævs- og/eller celleprøver.

Arbejde med diagnostik af tumorsygdomme er en af fagets hovedopgaver, men også diagnostik og klassifikation af inflammatoriske og degenerative sygdomme er vigtige opgaver. De stillede diagnoser danner basis for kliniske beslutninger om operative indgreb og/eller medicinske behandlinger, og de givne patologisvar danner grundlaget for vejledning om sygdommens udbredning, herunder om behandlingseffekt og prognose.

Obduktioner er også et af specialets opgaver, herunder bestemmelse af dødsårsag og at øge viden om sygdomme.

# Uddannelsesforløbet

Hele uddannelsen til speciallæge i patologisk anatomi og cytologi kan gennemføres på 60 måneder: 12 måneders introduktionsuddannelse efterfulgt af 48 måneders

hoveduddannelse. I Danmark findes i alt ca. 25 introduktionsstillinger, heraf 15 i region Øst. Man skal have gennemgået en introduktionsuddannelse for at kunne opnå ansættelse i en hoveduddannelsesstilling.

Denne introduktionsstilling indebærer ansættelse på Patologiafdelingen på Hvidovre Hospital i samtlige 12 måneder.

**Patologiafdelingen, Hvidovre Hospital,** varetager histologisk og cytologisk diagnostik samt obduktioner for de kliniske afdelinger på Hvidovre Hospital**,** Amager Hospital**,** Glostrup Hospital. Afdelingen varetager også screeningen for livmoderhalskræft i hele Region Hovedstaden svarende til et befolkningsgrundlag på ca. 1,8 mio. borgere. Herudover undersøges prøver fra hele regionens almen praksis sektor samt speciallægepraksis i gynækologi, ortopædkirurgi og prøver fra kirurgisk speciallægepraksis i regionens område Midt og Syd.

Patologiafdelingen udfører årligt over 50.000 histologiske undersøgelser, ca. 150.000 cytologiske undersøgelser (langt overvejende cervixcytologiske undersøgelser), ca. 20.000 molekylær-patologiske analyser og 20-30 obduktioner. Vi er ca. 90 ansatte i afdelingen; heraf 1 cheflæge, 14 overlæger, 4 afdelingslæger samt flere læger i hoveduddannelsesforløb og introstillinger – endvidere 3 molekylærbiologer. Derudover er afdelingen normeret med knapt 60 bioanalytikere, heraf en chefbioanalytiker, 2 overbioanalytikere og 2 bioanalytiker-undervisere. Vi har desuden 2,5 lægesekretærer/kontorassistenter og 1 laboratoriebetjent.

Patologiafdelingen er opdelt i 3 teams/søjler: (1) gynækopatologi, (2) gastrointestinal patologi samt patologi i relation til infektionsmedicinsk afdeling (der har landsdelsfunktion), hæmatopatologi, dermatopatologi, ortopædisk patologi og ikke-gynækologisk cytologi og (3) molekylærpatologi med særligt fokus på KRAS/BRAF- og HPV-analyser, idet der også er et tæt samarbejde med hospitalets Kliniske Forskningsenhed og eksterne partnere om molekylær cancerdiagnostik og nye HPV-tests.

Afdelingen afholder ca. 140 konferencer med kliniske og andre parakliniske afdelinger årligt, inklusive ugentlige MDT-konferencer vedr. colorektal cancer. Disse giver den uddannelsessøgende lejlighed til ved aktiv deltagelse at opnå relevant klinisk indsigt og forståelse for problemstillinger, hvor patologiafdelingen kan bidrage. Afdelingen afholder månedligt lægemøde for alle lægerne med fælles orientering om administrative emner og referat fra møder/kongresser. Desuden afholdes der søjlemøder med præparatdemonstration og en månedlig journal club.

Den uddannelsessøgende forventes ved siden af det daglige diagnostiske arbejde at deltage i afdelingens kvalitetssikring, konferenceaktivitet, forskning og udvikling samt organisatorisk arbejde.

Udover at uddanne speciallæger i patologisk anatomi og cytologi er afdelingen uddannelsessted for bioanalytikerstuderende.

Som nyansat på Amager-Hvidovre Hospital deltager man først i en generel introduktion til sygehuset, som varer 2 timer. Herefter introduceres man til afdelingen med rundvisning og præsentation for det øvrige personale. Den uddannelsessøgende får tildelt en vejleder, som bl.a. skal sørge for, at formalia vedrørende uddannelsen overholdes. Der afholdes en introduktionssamtale, hvor den uddannelsessøgende, vejlederen og den uddannelsesansvarlige overlæge deltager, og der udarbejdes en individuel uddannelsesplan. De uddannelsessøgende læger i afdelingen deler kontor og har hver deres plads med eget mikroskop og computer. Man vil i løbet af de første arbejdsdage få en instruktion i brug af mikroskopet og dikteringssystemet samt få en kort præsentation af procedurerne i laboratoriet.

Herefter introduceres den uddannelsessøgende til det daglige arbejde. Den uddannelsessøgende oplæres primært i modtagelsen af og udskæringen af store operationspræparater og får herfra udvalgte præparater til mikroskopi, således at vedkommende får indtryk af afdelingens arbejde. Der tildeles også mindre vævsprøver til mikroskopi og svarafgivelse, og sidenhen vil man blive oplært i obduktionsarbejdet i det omfang, det nu er muligt.

I løbet af ansættelsen vil den uddannelsessøgende få 3 dages undervisning i laboratoriets funktioner. Tilsvarende vil der være en introduktion til afdelingens molekylærbiologi med 2 dage i laboratoriet. Det er dog ikke meningen, at den uddannelsessøgende skal oplæres i selve arbejdsprocedurerne.

Den uddannelsessøgende vil præsentere egne præparater ved de klinisk-patologiske konferencer under vejledning og supervision, og den uddannelsessøgende deltager i afdelingens øvrige arrangementer, herunder undervisning og møder. Én af afdelingens yngre læger er tillidsrepræsentant (TR) og medlem af afdelingens LMU, og TR opfordres til også at deltage i hospitalets reservelægeråds arbejde. Én af de yngre læger er uddannelseskoordinerende yngre læge (UKYL) og bistår den uddannelsesansvarlige overlæge i varetagelsen af uddannelsesmæssige opgaver, og én uddannelseslæge varetager skemalægning af de uddannelsessøgende lægers laboratorie- og obduktionsfunktion.

# Kompetenceudvikling

I introduktionsuddannelsen får man en gradvis indføring i specialets arbejdsmetoder og teknikker. I målbeskrivelsen for specialet (findes på [www.sst.dk](http://www.sst.dk)) beskrives, hvad man skal lære under introduktionsuddannelsen (såkaldte kompetencer), og det beskrives også, hvordan disse kompetencer opnås og løbende vurderes og registreres i logbogen (findes på [www.uddannelseslaege.dk](http://www.uddannelseslaege.dk)) i samarbejde med en vejleder. Under introduktionsuddannelsen bygger læringen primært på mesterlæreprincippet og på selvstudium. Introduktionslægen skal lære at udføre en obduktion med hvad dertil hører af forudgående og efterfølgende papirarbejde, og man skal lære at modtage og udskære operationspræparater og væv til fryseundersøgelse (hasteprøve diagnosticeret under operationen) samt ved mikroskopi at diagnosticere nogle af de hyppigst forekommende godartede forandringer. Derudover er vægten lagt på specialets rutineteknikker, herunder histokemiske og cytokemiske farvemetoder samt immunhistokemi. Introduktionslægens arbejds- og ansvarsområder vil blive tilrettelagt efter den pågældendes evner og tidligere erhvervede kunnen og vil således blive individualiseret. Arbejdstilrettelæggelsen vil naturligvis tage højde for afdelingens behov og personalets øvrige sammensætning, men det vil ikke blive på bekostning af det uddannelsesmæssige indhold. Såvel introduktionsstillingerne som de stillinger, der er knyttet til hoveduddannelsesforløbene, er først og fremmest undervisningsstillinger, som skal sikre uddannelse af velkvalificerede speciallæger.

Uddannelsen vil foregå under supervision af afdelingens øvrige personale og fokuserer i starten på modtagelse og udskæring af operationspræparater. Dette suppleres efterhånden med mikroskopi og svarafgivelse, således at disse elementer kommer til at udgøre en stadig stigende del af arbejdet. De histologiske og cytologiske præparater vil naturligt stige i

sværhedsgrad i overensstemmelse med udviklingen af den uddannelsessøgendes evner, således at den uddannelsessøgende hele tiden udfordres.

Den uddannelsessøgende gives allerede i en tidlig fase selvstændigt ansvar, hvilket bidrager til udvikling af dennes professionelle rolle og faglige ekspertise og til at integrere den uddannelsessøgende i afdelingen.

# Læringsstrategi

Specialets arbejde er af en sådan beskaffenhed, at de faglige kompetencer kan opnås ved hjælp af relativt få læringsstrategier, hvor ”mesterlære” er den vigtigste. Ved mesterlære får den uddannelsessøgende demonstreret de enkelte elementer i arbejdet og skal derefter udføre arbejdet under supervision og feedback med stigende selvstændighed. Det superviserede daglige arbejde suppleres med aktiv deltagelse i klinisk-patologiske konferencer, hvor de patologiske fund sammenholdes med patientforløb, symptomer samt kliniske og parakliniske fund, hvilket (suppleret med kompetencerne opnået under den kliniske basisuddannelse) giver den uddannelsessøgende den nødvendige indsigt i kliniske forhold.

På afdelingen afholdes ugentlige søjlemøder mellem speciallægerne og alle de uddannelsessøgende, hvor de uddannelsessøgende får mulighed for at fremlægge spændende mikroskopi-cases for de øvrige kollegaer med henblik på at opnå erfaring med undervisning og formidling.

Selvstudium er nødvendigt for at opnå kendskab til specialets teoretiske fundament. Afdelingen råder over relevante lærebøger inden for patologisk anatomi og cytologi, og afdelingen er online med regionens sundhedsfaglige bibliotek. Den uddannelsessøgende skal under vejledning selv opsøge teoretisk viden i relation til de sygdomme, vedkommende bliver præsenteret for, og sætte sig ind i de lokale, nationale og/eller internationale retningslinjer.

I løbet af introduktionsstillingen skal den uddannelsessøgende desuden deltage i det obligatoriske kursus Vejledning i klinikken/Pædagogik II, som tilrettelægges og administreres af CAMES i Region H ([www.regionh/CAMES](http://www.regionh/CAMES)).

# Evalueringsstrategi

Mesterlæreprincippet anvender struktureret observation og feedback, og i specialet Patologisk anatomi og cytologi anvendes EPA´er (entrusted professional activities) til den løbende kompetencevurdering indenfor specialets primære arbejdsområder, bl.a. varetagelse af udskæring og mikroskopi. Den tætte supervision, som er beskrevet under læringsstrategier, bevirker, at arbejdsproceduren kan vurderes umiddelbart, og at eventuelle råd om forbedring kan gives med det samme.

Kompetenceopnåelse kan først attesteres i logbogen, når det enkelte mål er nået kvalitativt, og ansvaret herfor påhviler den uddannelsesansvarlige overlæge. Under samtaler med vejlederen og den uddannelsesansvarlige overlæge evalueres såvel de opnåede praktiske færdigheder som den teoretiske viden under hensyntagen til det givne tidspunkt i introduktionsuddannelsen, og eventuelle problemer med uddannelsesforløbet og afdelingens uddannelsestilbud søges afhjulpet. Gennem sådanne samtaler og via supervision i det daglige arbejde kan vejlederen danne sig et indtryk af den uddannelsessøgendes samlede indlæring i forhold til målbeskrivelsen.

# Evaluering af og vejledning i den lægelige videreuddannelse

Evaluering under ansættelsen følger i øvrigt Sundhedsstyrelsens retningslinjer for vejledning og evaluering af den lægelige videreuddannelse. Ved ansættelsen tildeles den

uddannelsessøgende en hovedvejleder, som sammen med den uddannelsesansvarlige overlæge afholder introduktionssamtale, justeringssamtale (evt. flere) og slutevalueringssamtale. Med udgangspunkt i uddannelsesprogrammet udarbejdes ved introduktionssamtalen (som skal afholdes inden for de første 2 uger af ansættelsen) en individuel uddannelsesplan, som beskriver på hvilken måde, den uddannelsessøgende og afdelingen vil arbejde hen mod målene. Vejlederen og den uddannelsessøgende og i fornødent omfang også den uddannelsesansvarlige overlæge holder løbende møder, hvor det hidtidige forløb diskuteres, og logbogen gennemgås med henblik på opnåede kompetencer. Uddannelsesplanen kan sammen med EPA´erne løbende oploades i logbogen.

Evalueringsskema udfyldes i slutningen af ansættelsen via [www.uddannelseslaege.dk](http://www.uddannelseslaege.dk) og kvittering herfor kan fremvises ved slutevalueringssamtalen.

Såfremt uddannelsesforløbet ikke afvikles planmæssigt, har vejlederen pligt til at forsøge at afhjælpe den uddannelsessøgendes problem så hurtigt som muligt. Ved et utilfredsstillende forløb er både den uddannelsessøgende læge og vejlederen forpligtet til at orientere den uddannelsesansvarlige overlæge.

Afdelingen er som undervisningsafdeling i øvrigt omfattet af specialets inspektorordning.